Ebre 2 | Labib sou Entènèt | Labib — Tradiksyon monn nouvo a
Matye Mak Lik Jan Travay Women 1 Korentyen 2 Korentyen Galat Efezyen Filipyen Kolosyen 1 Tesalonisyen 2 Tesalonisyen 1 Timote 2 Timote Tit Filemon Ebre Jak 1 Pyè 2 Pyè 1 Jan 2 Jan 3 Jan Jid Revelasyon 1 2 3 4 5 6 7 8 9 10 11 12 13
Ebre 2​:​1-18
2 Se poutèt sa, nou fèt pou nou bay sa nou te tande yo plis atansyon pase sa nou abitye bay, yon fason pou anyen pa janm pote nou ale. 2 Paske, si pawòl zanj te transmèt yo se te pawòl ki sèten, e si se ann amoni ak sa ki jis yo te bay pinisyon pou tout vyolasyon lalwa ak tout dezobeyisans, 3 kòman n ap fè chape, si nou neglije yon kokenn delivrans konsa, etandone se Seyè a ki te kòmanse anonse l e moun ki te tande Seyè a te konfime l pou nou, 4 e anmenmtan, Bondye te sèvi ak siy ansanm ak bagay ki etonan ak divès zèv pisans e avèk lespri sen li distribye selon volonte l pou l ajoute temwayaj pa l? 5 Paske, se pa devan zanj li fè tè k ap vini an, tè n ap pale a, soumèt. 6 Okontrè, men sa yon temwen te ekri yon lè: “Ki sa lòm ye pou w ap sonje l? Ki sa pitit lòm ye pou w ap pran swen l? 7 Ou fè l vin yon tikras pi ba pase zanj yo. Ou ba l glwa ak onè kòm kouwòn, e ou etabli l sou travay ou fè ak men w. 8 Ou fè tout bagay soumèt anba pye l.” Piske Bondye fè tout bagay soumèt devan l, pa ret anyen li pa fè soumèt devan l. Sepandan, kounye a nou poko wè tout bagay soumèt devan l. 9 Men, sa nou wè, sèke Jezi, ki te desann yon tikras pi ba pase zanj yo, resevwa kouwòn glwa ak onè kounye a poutèt li te soufri jis li mouri. Grasa favè san parèy Bondye a, li rive goute lanmò pou tout moun. 10 Tout bagay egziste pou glwa Bondye, e se grasa li tout bagay egziste. Se sa k fè, lè li t ap fè anpil pitit li jwenn glwa, li te toutafè nòmal pou l fè moun ki se Mwayen prensipal delivrans yo a vin pafè nan soufrans. 11 Paske, ni moun k ap fè moun vin sen an, ni moun yo fè vin sen yo, yo tout soti nan menm papa a, e se pou rezon sa a li pa wont rele yo “frè”, 12 lè l di: “M ap pwoklame non w bay frè m yo. M ap chante louwanj pou ou nan mitan kongregasyon an.” 13 Men sa l di ankò: “M ap mete konfyans mwen nan li.” Epi l di ankò: “Gade! Mwen menm ak timoun Jewova ban mwen yo.” 14 Se sa k fè, piske “timoun” yo fèt ak san ak chè, li menm tou, li vin fèt ak san ak chè, dekwa pou, grasa lanmò li, li ka detwi sila a ki gen mwayen pou l lakòz lanmò a, anpalan de Dyab la, 15 e pou l ka libere tout moun ki te nan esklavaj pandan tout vi yo poutèt yo te pè lanmò. 16 Paske an reyalite, se pa zanj l ap ede, men se desandans Abraram nan. 17 Konsa, li te oblije vin tankou “frè” l yo nan tout domèn, pou l ka vin yon gran prèt ki gen mizèrikòd e ki fidèl nan sèvis Bondye, yon fason pou l bay yon sakrifis pou peche pèp la, yon sakrifis ki rekonsilye yo ak Bondye. 18 Piske li menm li te soufri lè l te anba eprèv, li anmezi pou l pote moun ki anba eprèv yo sekou.